**Topi Keskinen** (s. 7. maaliskuuta 2003 Espoo) on suomalainen jalkapalloilija, pelipaikaltaan laitahyökkääjä. Hän edustaa Veikkausliigassa pelaavaa HJK:ta, jossa hän on voittanut kertaalleen Suomen mestaruuden. Hän aloitti uransa Mikkelin Palloilijoissa, jossa hän pelasi Ykkösessä kaudet 2020–2022. Lisäksi Keskinen on pelannut Suomen alle 19- ja alle 21-vuotiaiden maajoukkueissa.

Seurajoukkueura
---------------

Keskinen on syntynyt Espoossa, josta hänen perheensä muutti pian Topin syntymän jälkeen Mikkeliin. Keskinen on Mikkelin Palloilijoiden kasvatti, ja hän nousi MP:n edustusjoukkueeseen Ykkösen kaudella 2020. Hän pelasi ensimmäisellä kaudellaan Ykkösessä 19 ottelua. Seuraavalla kaudella Keskinen sai vastuuta 24 ottelussa ja onnistui maalinteossa kolmesti. Todellisen läpimurtonsa Ykkösessä hän teki kaudella 2022, kun hän kirjautti tililleen 10 maalia ja 6 maalisyöttöä 24 ottelussa.

Keskinen siirtyi kauden 2022 jälkeen hallitsevan Suomen mestarin HJK:n riveihin kolmen vuoden sopimuksella. Hänestä tuli 8. helmikuuta 2023 Liigacupin ottelussa FC Lahtea vastaan ensimmäinen enemmän kuin kolme maalia yhdessä ottelussa tehnyt HJK:n pelaaja 33 vuoteen, kun hän viimeisteli neljä maalia HJK:n voittaessa ottelun lopulta maalein 5–2. Kaudesta 2023 tuli Keskisen läpimurtokausi, kun hän onnistui maalinteossa kahdesti ja antoi kahdeksan maalisyöttöä HJK:n voittaessa Veikkausliigan mestaruuden. Hänet valittiin kauden päätteeksi myös HJK:n kannattajayhdistys Forza HJK:n vuoden pelaajaksi.

Maajoukkueura
-------------

Topi Keskinen (kolmas oikealla) Suomi - Itävalta ottelun jälkeen vuonna 2022.
Keskinen on edustanut Suomea alle 19- ja alle 21-vuotiaiden maajoukkueissa. Keskinen onnistui maaliskuussa 2022 maalinteossa ottelun loppuhetkillä alle 19-vuotiaiden maajoukkuedebyytissään EM-karsintaottelussa Belgiaa vastaan. Myöhemmin samassa kuussa hän pelasi toisen karsintaottelun Saksaa vastaan. Hän aloitti ottelun avauskokoonpanossa, mutta 71. peliminuutilla Niilo Saarikivi tuli hänen tilalleen kentälle. Suomi voitti ottelun 1–0.

Keskinen pelasi alle 21-vuotiaiden maajoukkueessa ensimmäistä kertaa vuoden 2022 kesäkuussa ottelussa Azerbaidžania vastaan.

Pelityyli
---------

Keskinen on laitahyökkääjä, joka osaa pelata sekä vasemmalla että oikealla laidalla. Tarvittaessa hän pystyy pelaamaan myös wing-backinä eli laitapelaajana, jonka ylä- tai alapuolella ei joukkueen perusmuodossa ole omaa hyökkääjää tai puolustajaa. HJK on kuvannut Keskistä laitahyökkääjänä "sähäkäksi". Hänen pelityylinsä on suoraviivainen ja juoksuvoimainen. Keskisen selkeä vahvuus on hänen nopeutensa. Hänen huippunopeudeksi mitattiin 36,2 kilometriä tunnissa Konferenssiliigan ottelussa PAOK:ia vastaan syksyllä 2023.

Saavutukset
-----------

Päivitetty 1. joulukuuta 2023

### HJK

* Suomen mestaruus 2023
* Liigacupin mestaruus 2023

### Henkilökohtaiset

* Veikkausliigan Vuoden tulokas 2023

* Forza HJK -kannattajayhdistyksen Vuoden pelaaja 2023

Lähteet
-------

1. ↑  Topi Keskinen Transfermarkt-sivustolla *transfermarkt.com*.
2. ↑  Mäntylä, Pekka: Topi Keskinen HJK:hon kolmen vuoden sopimuksella *HJK Helsinki*.  23.11.2022. Viitattu 2.4.2023.
3. 1 2  Topi Keskinen *HJK Helsinki*. Viitattu 2.4.2023.
4. ↑  Mäntylä, Pekka: Miksi Wayne Rooney kalastaa käsivarressasi, Topi Keskinen? *HJK Helsinki*.  12.2.2023. Viitattu 2.4.2023.
5. ↑  Topi Keskinen -show liikaa FC Lahdelle *HJK* 
Helsinki*.  8.2.2023. Viitattu 2.4.2023.*
6. ↑  Jalkapallo | Topi Keskinen tuli täysin puskista Itä-Suomesta Helsinkiin – nyt hänelle ovat avautumassa kaikki ovet *Helsingin Sanomat*.  30.11.2023. Viitattu 8.2.2024.
7. ↑  Topi Keskiselle vuoden pelaajan palkinto *Fan Club Forza HJK ry*. Viitattu 8.2.2024.
8. ↑  Virtanen, Ari: Tasoeroa oli liikaa Belgian hyväksi, kun Minihuuhkajat aloittivat EM-jatkokarsinnan – "Epäilen, että meillä on Saksaa ja Italiaa vastaan mahdollisuudet voittaa" *Helsingin Sanomat*.  23.3.2022. Viitattu 2.4.2023.
9. ↑  Germany U19 - Finland U19, Mar 29, 2022 - UEFA EURO U19 Championship Qualifiers - Match sheet *www.transfermarkt.com*. Viitattu 13.10.2023. (englanniksi)
10. ↑  Topi Keskinen - National team *www.transfermarkt.com*. Viitattu 13.10.2023. (englanniksi)
11. 1 2  Topi Keskinen - HJK Helsinki *Hjk.fi*. Viitattu 12.10.2023.
12. ↑  Pakkanen, Mitri: Etkö tajua, mistä Ylen EM-futisstudiossa puhutaan? Asiantuntija selittää sanaston *Ilta-Sanomat*.  11.7.2021. Viitattu 16.10.2023.
13. ↑  Jalkapallo | Topi Keskinen tuli täysin puskista Itä-Suomesta Helsinkiin – nyt hänelle ovat avautumassa kaikki ovet *Helsingin Sanomat*.  30.11.2023. Viitattu 8.2.2024.
14. ↑  Topi Keskinen - Titles & achievements *www.transfermarkt.com*. Viitattu 28.9.2023. (englanniksi)
15. ↑  Captain's Ball 2023 Kaj Natrille – Katso kaikki palkitut *Palloliitto.fi*. Viitattu 1.12.2023.
16. ↑  Topi Keskiselle vuoden pelaajan palkinto *Fan Club Forza HJK ry*. Viitattu 1.12.2023.